MT Il-Ġurnal Uffiċjali ta’ l-Unjoni Ewropea C 74/33

OPINJONI TAL-KUNSILL

ta' l-4 ta’ Marzu 2008

dwar il-programm aġġornat ta' stabbiltà tal-Greċja, 2007-2010

(2008/C 74/08)

IL-KUNSILL TA' L-UNJONI EWROPEA,

Wara li kkunsidra t-Trattat li jistabbilixxi l-Komunità Ewropea,

Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika ekonomika (1), u b'mod partikolari l-Artikolu 5(3) tiegħu,

Wara li kkunsidra r-rakkomandazzjoni tal-Kummissjoni,

Wara li kkonsulta lill-Kumitat Ekonomiku u Finanzjarju,

TA DIN L-OPINJONI:

(1) Fl-4 ta' Marzu 2008 l-Kunsill eżamina l-programm aġġornat ta' stabbiltà tal-Greċja, li jkopri l-perijodu bejn l-2007 u l-2010. (2)

(2) Matul is-snin, il-Greċja rreġistrat rati għolja ta' tkabbir immexxija minn konsum privat għoli u attività dinamika ta' investiment, filwaqt li t-tkabbir fl-impjiegi żdied b'mod sinifikattiv. Madankollu, minkejja t-tkabbir sinifikanti tal-produttività għadhom jippersistu divrenzjalijiet għolja ta' inflazzjoni maż-żona ta' l-euro, dan qed iwassal għal telf fil-kompetittività. L-iżbilanċi esterni għolja u li qed jikbru, li huma parzjalment spjegati minn wieħed mill-ogħla proporzjonijiet ta' investiment fl-UE, jekk jitkomplew fi żmien medju, jistgħu jaffettwaw il-prestazzjoni ta' l-ekonomija. F'dan il-kuntest, il-politika fiskali għandha rwol kruċjali biex tistabbilizza l-ekonomija, ittejjeb l-effiċjenza tagħha u tnaqqas ir-riskji assoċjati maż-żieda fil-prezzijiet u mat-twessigħ ta' l-iżbilanċi esterni. Mill-2004 sar progress importanti biex jiġu kkonsolidati l-finanzji pubbliċi b'mod sostenibbli. Abbażi ta' dan, l-ikkontrollar tan-nefqa primarja attwali, il-prevenzjoni ta' pożizzjoni pro-ċiklika tal-politika fiskali u t-titjib ta' l-effiċjenza ta' l-infiq pubbliku huma importanti ħafna biex tiġi żgurata aktar dixxiplina fiskali u tittejjeb il-kwalità tal-finanzi pubbliċi. Minħabba li għad hemm livell għoli ta' dejn pubbliku, is-sostenibbiltà fit-tul tal-finanzji pubbliċi tiddipendi ħafna mit-twettiq u ż-żamma ta' pożizzjonijiet baġitarji sodi, it-tkomplija tar-riformi li għaddejjin bħalissa fis-sistema tal-kura tas-saħħa u l-implimentazzjoni ta' riforma komprensiva tas-sistema tal-pensjonijiet (3).

(3) Skond ix-xenarju makro-ekonomiku li fuqu huwa bbażat il-programm hu previst li t-tkabbir reali tal-PGD se jinżamm għal madwar medda ta' 4 % matul il-perijodu tal-programm. Ivvalutat skond l-informazzjoni disponibbli bħalissa (4), dan ix-xenarju jidher li huwa bbażat fuq suppożizzjonijiet ta' tkabbir favorevoli, b'mod partikolari fis-snin imbiegħda. B'mod partikolari, il-konsum privat u t-tkabbir ta' l-investiment huma stmati fil-programm ta' stabbiltà li jibqgħu favorevoli, abbażi ta' tkabbir kemmxejn għoli ta' l-impjiegi u valutazzjoni ottimistika ta' l-impatt ta' ċerti miżuri implimentati, bħalma hi t-tieni fażi tar-riforma tat-taxxa inkluż aktar tnaqqis fir-rati tat-taxxi personali, illeġislati fl-2006, il-liġi dwar l-inċentiv għall-investiment u t-tħaffif tal-proġetti PPP (sħubiji pubbliċi u privati). Barra minn hekk, l-evoluzzjoni tal-prezz tax-xogħol jista' jwassal għal pressjonijiet ta' inflazzjoni, minkejja t-trażżin tal-pagi fis-settur privat, filwaqt li l-kompetittività tista' tiħżin aktar milli previst fil-programm. Barra minn hekk, abbażi ta' iformazzjoni riċenti, it-tbassir ta' l-inflazzjoni tista' tkun soġġetta għal riskji ta' peġġorament.

(4) Skond il-programm, id-defiċit ġenerali tal-gvern għall-2007 hu stmat li reġa' tela' għal 2,7 % tal-PGD fl-2007 (minn 2,5 % fl-2006), meta mqabbel mal-mira tad-defiċit ta' 2,2 % tal-PGD stabbilita fl-aġġornament preċedenti (5). Din id-devjazzjoni ta'0,5 punt perċentwali tal-PGD tirrifletti, barra minn effett żgħir bażiku negattiv, nefqa eċċessiva ta' madwar 0,25 ta' punt perċentwali tal-PGD u impatt nett ta' żieda fid-defiċit ta' miżuri ta' darba ta' 0,3 ta' punt perċentwali tal-PGD (6). Ir-rendiment imbassar tad-defiċit fit-tbassir tal-ħarifa 2007 tas-servizzi tal-Kummissjoni huwa ta' 2,9 % tal-PGD, 0,25 ta' punt perċentwali ogħla mill-programm, ibbażat fuq valutazzjoni aktar prudenti tad-dħul tat-taxxi. It-tidjiq ikkalkulat tad-defiċit strutturali tal-gvern (jiġifieri d-defiċit aġġustat ċiklikament mingħajr miżuri ta' darba u ta' miżuri temporarji oħra) fl-2007 b'madwar 0,5 punt perċentwali tal-PGD jikkonforma parzjalment ma' l-istedina fl-opinjoni tal-Kunsill tas-27 ta' Frar 2007 dwar l-aġġornament preċedenti tal-programm ta' stabbiltà (7) biex “jissaħħaħ l-aġġustament lejn l-MTO”. Il-Kunsill jinnota li l-implimentazzjoni tal-baġit ta' l-2007 hija wkoll mhux kompletament konsistenti ma' l-orjentazzjonijiet ta' l-Eurogroup ta' April 2007 għal-linji politiċi baġitarji.

(5) L-istrateġija baġitarja ddefinita fil-programm timmira biex titħaffef il-konsolidazzjoni fiskali lejn l-objettiv għal terminu medju (MTO) ta' pożizzjoni bbilanċjata f'termini strutturali, billi jitnaqqas id-defiċit strutturali b'aktar minn 0,5 punt perċentwali tal-PGD kull sena, skond l-istedina ta' l-opinjoni tal-Kunsill tas-27 ta' Frar 2007 dwar l-aġġornament preċedenti tal-programm ta' stabbiltà “biex jissaħħaħ l-aġġustament lejn l-MTO”. B'mod partikolari, l-MTO hu ppjanat li jitwettaq qabel is-sena ta' mira stabbilita fl-aġġornament preċedenti (2012), għalkemm għadu lilhinn mill-orizzont tal-programm (2010). Il-programm għandu l-mira li tinkiseb pożizzjoni bilanċjata f'termini nominali sa l-2010, minn defiċit ta' 2,75 % tal-PGD fl-2007. Il-bilanċ favorevoli primarju huwa mbassar li jitjieb għal 3,75 % tal-PGD fl-2010 minn 1,25 % fl-2007. L-aġġustament ippjanat huwa fil-biċċa l-kbira bbażat fuq id-dħul, parzjalment mill-implimentazzjoni ta' miżuri diskrezzjonarji f'taxxi indiretti u t-tassazzjoni fuq il-beni immobbli u parzjalment mit-titjib tas-sistema fiskali u l-intensifikar tal-ġlieda kontra l-evażjoni tat-taxxa u l-frodi. Filwaqt li l-infiq ġenerali jonqos biss marġinalment f'termini ta' PGD, il-kompożizzjoni tiegħu hija ppjanata li tinbidel, bil-ħlasijiet soċjali jogħlew b'punt perċentwali wieħed tal-PGD, fil-biċċa l-kbira bbilanċjati minn tnaqqis fil-konsum indirett. B'kont meħud ta' l-impatt mekkaniku tar-reviżjoni reċenti tal-PGD, il-mira baġitarji ppreżentata fil-programm hija fil-biċċa l-kbira simili għal dik fl-aġġornament preċedenti għall-2008 u mtejba għall-2009 kontra xenarju makroekonomiku ġeneralment komparabbli. Id-dejn gross tal-Gvern, stmat għal 93,4 % tal-PGD fl-2007, kjarament ogħla mill-valur ta' referenza tat-Trattat ta' 60 % tal-PGD, huma mbassar li jinżel b'iżjed minn 10 punti perċentwali matul il-perijodu tal-programm.

(6) Ir-rendimenti baġitarji jistgħu jkunu agħar minn dawk imbassra fil-programm. Iż-żieda fid-dħul mit-taxxi ppjanata għall-2008 hija bbażata fuq assunzjonijiet daqxejn favorevoli u tirrifletti valutazzjoni possibbilment ottimistika ta' l-isforzi biex jiġu evitati l-evażjoni fiskali u l-frodi. Madankollu, l-implimientazzjoni effettiva ta' miżuri diskrezzjonarji li jtejbu d-dħul fl-2008 u r-riformi maħsuba biex titejjeb l-istruttura istituzzjonali u t-trasparenza tal-proċess baġitarju bbażati fuq l-ibbaġitjar fuq bażi pluriennali tal-prestazzjoni/programm, huma mistennija joħolqu effetti pożittivi fuq ir-rendiment baġitarju fuq il-perijodu medju, għalkemm l-impatt baġitarju preċiż jibqa' inċert. Għall-2009 u l-2010, il-programm ma jsejjisx miri baġitarji b'miżuri korrispondenti, filwaqt li jassumi xenarju makroekonomiku favorevoli. Fid-dawl ta' dawn ir-riskji għall-miri baġitarji, li huma aggravati mill-inċertezza dwar aġġustamenti ta' ċertu daqs fil-ġejjieni għall-flussi ta' l-istokk, l-iżvilupp tal-proporzjon ta' dejn jista' jkun inqas favorevoli minn dak imbassar fil-programm, speċjalment fl-2008.

(7) Bil-ħsieb ta' din il-valutazzjoni tar-riskju, il-qagħda baġitarja fl-aġġornament tista' ma tkunx suffiċjenti biex tiżgura li l-MTO jinkiseb eżatt wara t-tmiem tal-perijodu tal-programm, kif ġie implikat fil-programm. Barra minn hekk, marġini ta' sigurtà suffiċjenti kontra l-ksur tal-limitu massimu ta' defiċit ta' 3 % tal-PGD bil-varjazzjonijiet makroekonomiċi normali ma tistax tingħata qabel l-2010. L-aġġornament jippjana aġġustament lejn l-MTO li jkun ogħla mill-0,5 ta' punt perċentwali tal-PGD kull sena, f'konformità mal-Patt ta' Stabbiltà u Tkabbir u ogħla meta mqabbel ma' l-aġġornament preċedenti. Madankollu, l-aġġustament għandu jkun appoġġat minn miżuri mill-2009 'l quddiem, bil-ħsieb tar-riskji identifikati hawn fuq. Il-Kunsill jinnota li peress li l-aġġustament strutturali ppjanat għall-2008 huwa ogħla minn dak imbassar fl-aġġornament preċedenti, il-pjanijiet għall-2008 huma konsistenti ma' l-orjentazzjonijiet ta' l-Eurogroup għal-linji politiċi baġitarji ta' April 2007. Madankollu r-riskji identifikati hawn fuq għandhom jiġu indirizzati. Fl-aħħar, b'kont meħud ta' dawn ir-riskji, il-proporzjon ta' dejn jidher li qed jonqos b'mod suffiċjenti u qed jersaq qrib il-valur ta' referenza matul il-perijodu tal-programm. Madankollu jibqa' ħafna ogħla mill-valur ta' referenza ta' 60 % tul l-aġġornament ta' l-orrizzont. Barra minn hekk, ir-ritmu ta' l-aġġustament naqas u huwa dipendenti fuq miri ambizzjużi ta' defiċit.

(8) Il-Greċja tidher li tinsab f'riskju għoli fir-rigward tas-sostenibbiltà tal-finanzi pubbliċi. L-impatt baġitarju fuq perijodu twil tat-tixjieħ ma jistax jiġi vvalutat sew sakemm ma jkunux disponibbli tbassiriet fuq perijodu twil dwar l-infiq fuq il-pensjonijiet li jkunu maqbula b'mod komuni. Madankollu, huwa probabbli li jkun ferm għola mill-medja ta' l-UE. Skond l-aktar informazzjoni reċenti disponibbli mill-aġġornament għall-programm ta' stabbiltà ta' l-2002, hija mbassra żieda sostanzjali ta' l-infiq fuq il-pensjonijiet bħala proporzjon tal-PGD fuq il-perijodu twil. Il-pożizzjoni baġitarja fl-2007 kif imbassar fil-programm, li hija simili għall-pożizzjoni ta' tluq tal-programm preċedenti, tikkostitwixxi riskju għall-finanzi pubbliċi sostenibbli anki qabel ma wieħed jikkonsidra l-impatt baġitarju fuq il-perijodu twil ta' popolazzjoni li qed tixjieħ. Barra minn hekk, il-livell attwali tad-dejn gross huwa ferm ogħla mill-valur ta' referenza tat-Trattat. Għat-tnaqqis tiegħu jeħtieġ li jinkisbu bilanċi favorevoli primarji għolja għal perijodu twil. Il-konsolidazzjoni tal-finanzi pubbliċi kif ippjanat flimkien mat-tkomplija tar-riforma li għaddejja bħalissa tas-sistema tal-kura tas-saħħa u r-riforma tas-sistema tal-pensjonijiet bil-mira li tiġi kkontrollata ż-żieda sinifikanti probabbli fl-infiq relatat ma' l-età jikkontribwixxu għat-tnaqqis tar-riskji għas-sostenibbiltà twila tal-finanzi pubbliċi.

(9) Il-programm ta' stabbiltà huwa konsistenti sa ċertu punt mar-rapport dwar l-implimentazzjoni tal-programm nazzjonali ta' riforma (NRP) ta' Ottubru 2007. Filwaqt li l-miżuri fil-qasam tal-finanzi pubbliċi maħsuba fil-programm ta' stabbiltà huma konsistenti ma' dawk previsti fl-NRP, il-programm ta' stabbiltà fih valutazzjoni parzjali biss ta' l-impatt ġenerali ta' l-NRP fi ħdan l-istrateġija fiskali fuq perijodu medju. Skond il-programm, il-maġġoranza tal-miżuri u l-azzjonijiet ippjanati għall-2008, inklużi fir-rapport dwar l-implimentazzjoni ta' l-NRP, u d-dispożizzjonijiet baġitarji rilevanti ġew inklużi fil-Liġi Baġitarja ta' l-2008. Madankollu, m'hi pprovduta l-ebda informazzjoni dwar l-ispiża jew it-tfaddil diretti baġitarji tar-riformi ewlenin maħsuba fil-programm nazzjonali ta' riforma u, għajr għall-2008, it-tbassiriet baġitarji ma jqisux kont espliċitament l-implikazzjonijiet għall-finanzi pubbliċi ta' l-azzjonijiet ippreżentati fir-rapport dwar l-implimentazzjoni ta' l-NRP.

(10) L-istrateġija baġitarja fil-programm hija ġeneralment konsistenti mal-linji gwida ġenerali tal-politika ekonomika speċifika għall-pajjiżi u l-linji gwida għall-Istati Membri taż-żona euro fil-qasam tal-linji politiċi baġitarji ppubblikati fil-kuntest ta' l-istrateġija ta' Lisbona.

(11) Fir-rigward tar-rekwiżiti tad-data speċifikati fil-kodiċi ta' kondotta għall-programmi ta' stabbiltà u ta' konverġenza, il-programm fih xi nuqqasijiet fid-data obbligatorja u f'dik fakultattiva (8). Madankollu, din tiddevja f'ċerti punti materjali mill-mudell ta' l-istruttura speċifikat fil-kodiċi ta' kondotta (9).

Il-konklużjoni ġenerali hi li l-programm jipprevedi li jħaffef it-tnaqqis tad-defiċit baġitarju, f'kuntest ta' żvilupp qawwi, biex jitwettaq bilanċ baġitarju nominali fl-2010, għalkemm l-MTO mhux ippjanat li jitwettaq f'termini strutturali fil-perijodu tal-programm. Din il-konsolidazzjoni, li tiddependi fuq implimentazzjoni fil-pront tal-baġit ta' l-2008 u fuq żieda sinifikanti fid-dħul mit-taxxi matul l-orizzont tal-programm, hi soġġetta għal riskji billi x-xenarju makro-ekonomiku sottostanti hu favorevoli u l-miżuri għat-tisħiħ tad-dħul għad mhumiex iddefiniti kompletament għal wara l-2008. Barra minn hekk, hemm inċertezzi dwar aġġustamenti ta' ċertu daqs imbassra għall-flussi ta' l-istokk. Id-dipendenza fuq ir-riżultati tal-ġlieda kontra l-evażjoni tat-taxxa hi wkoll sinifikanti u hija appoġġata parzjalment biss minn riformi fil-ġbir tat-taxxi. Barra minn hekk, it-tnaqqis ippjanat f'ċerti entrati tan-nefqa (bħala proporzjon tal-PGD) mhumiex issostanzjati minn miżuri speċifiċi u parzjalment ikkumpensati minn pjanijiet biex jiżdiedu l-ħlasijiet soċjali. L-assigurazzjoni ta' pjan qawwi ta' konsolidazzjoni fiskali għandha tgħin biex jiġu indirizzati l-iżbilanċi ta' l-ekonomija Griega, notevolment l-inflazzjoni persistenti, it-telf tal-kompetittività u d-defiċit estern kbir. Il-livell tad-dejn li għadu fost l-ogħla fiż-żona ta' l-euro, flimkien ma' żieda mbassra fl-infiq relatat ma' l-età, se jaffettwaw b'mod negattiv is-sostenibbiltà fit-tul tal-finanzi pubbliċi, li tibqa' ssofri minn riskji għoljin.

Fid-dawl tal-valutazzjoni ta' hawn fuq, il-Greċja qiegħda tiġi mistiedna biex:

(i) twettaq l-aġġustamenti previsti għall-MTO, tnaqqas il-proporzjon tad-dejn mal-PGD, u tuża kull prestazzjoni żejda baġitarja biex tħaffef il-proċess ta' konsolidazzjoni biex jintlaħaq l-MTO fil-perjodu tal-programm;

(ii) tkompli bir-riformi li għaddejjin bħalissa fl-amministrazzjoni tat-taxxi u tkompli ttejjeb il-proċess baġitarju billi żżid it-trasparenza tagħha, tiddefinixxi il-qafas baġitarju fil-perijodu medju u b'mod effettiv timplimenta mekkaniżmi biex twettaq monitoraġġ, tikkontrolla u ttejjeb l-effiċjenza tan-nefqa primarja;

(iii) fid-dawl tal-livell ta' dejn u taż-żieda mbassra fin-nefqa marbuta ma' l-età, ittejjeb is-sostenibbiltà fit-tul tal-finanzi pubbliċi billi tilħaq l-MTO, billi jitkomplew ir-riformi li għaddejjin fis-sistemi tal-kura tas-saħħa u tirriforma s-sistema tal-pensjonijiet; għandhom isiru kemm jista' jkun malajr tbassiriet fit-tul aġġornati dwar in-nefqa relatata ma' l-età.

Il-Kunsill jinnota wkoll li dawn l-azzjonijiet ta' politika jkunu konsistenti ma' l-orjentazzjonijiet ta' l-Eurogroup ta' April 2007 għal-linji politiċi fiskali.

Il-Greċja mistiedna wkoll ittejjeb il-konformità ma' l-iskadenza għas-sottomissjoni tal-programmi ta' stabbiltà u ta' konverġenza speċifikati fil-kodiċi ta' kondotta.

Tqabbil tal-projezzjonijiet makro-ekonomiċi u baġitarji ewlenin (10)

2006 2007 2008 2009 2010 PGD reali (% bidla) PS Diċ 2007 4,2 4,1 4,0 4,0 4,0 COM Nov 2007 4,3 4,1 3,8 3,7 n.a. PK Diċ 2006 4,0 3,9 4,0 4,1 n.a. Inflazzjoni ta' l-IAPK (%) PS Diċ 2007 3,3 2,9 2,8 2,7 2,6 COM Nov 2007 3,3 2,8 3,1 3,1 n.a. PK Diċ 2006 3,3 3,3 2,8 2,6 n.a. Differenza fil-produzzjoni (11) (% tal-PGD potenzjali) PS Diċ 2007 0,8 0,8 0,8 0,9 1,1 COM Nov 2007 (12) 1,1 1,3 1,2 1,2 n.a. PK Diċ 2006 1,0 0,9 1,1 1,5 n.a. Self nett ('il barra/ 'il ġewwa) fir-rigward tal-bqija tad-dinja (% tal-PGD) PS Diċ 2007 – 12,3 – 12,8 – 12,7 – 12,5 – 12,2 COM Nov 2007 – 9,6 – 9,4 – 9,5 – 9,4 n.a. PK Diċ 2006 – 8,9 – 7,9 – 7,6 – 7,3 n.a. Bilanċ ġenerali tal-gvern (% tal-PGD) PS Diċ 2007 – 2,5 – 2,7 – 1,6 – 0,8 0,0 COM Nov 2007 – 2,5 – 2,9 – 1,8 – 1,8 n.a. PK Diċ 2006 – 2,6 – 2,4 – 1,8 – 1,2 n.a. PK Diċ 2006 adj – 2,4 – 2,2 – 1,6 – 1,1 n.a. Bilanċ primarju (% tal-PGD) PS Diċ 2007 1,6 1,2 2,4 3,1 3,8 COM Nov 2007 1,6 1,0 2,1 2,0 n.a. PK Diċ 2006 2,0 2,0 2,4 2,9 n.a. Bilanċ aġġustat ċiklikament (11) (% tal-PGD) PS Diċ 2007 – 2,8 – 3,1 – 1,9 – 1,2 – 0,5 COM Nov 2007 – 3,0 – 3,4 – 2,4 – 2,3 n.a. PK Diċ 2006 – 3,0 – 2,8 – 2,3 – 1,8 n.a. Bilanċ strutturali (13) (% tal-PGD) PS Diċ 2007 – 3,2 – 2,8 – 2,0 – 1,2 – 0,5 COM Nov 2007 – 3,5 – 3,1 – 2,4 – 2,3 n.a. PK Diċ 2006 – 3,4 – 2,8 – 2,3 – 1,8 n.a. Dejn gross tal-gvern (% tal-PGD) PS Diċ 2007 95,3 93,4 91,0 87,3 82,9 COM Nov 2007 95,3 93,7 91,1 88,8 n.a. PK Diċ 2006 104,1 100,1 95,9 91,3 n.a. PK Diċ 2006 adj 95,0 91,3 87,5 83,3 n.a. Programm ta' Stabbiltà (PS); It-Tbassir ekonomiku tal-ħarifa 2007 tas-servizzi tal-Kummissjoni (COM); Il-Kalkoli tas-servizzi tal-Kummissjoni

(1) ĠU L 209, 2.8.1997, p. 1. Regolament kif emendat mir-Regolament (KE) Nru 1055/2005 (ĠU L 174, 7.7.2005, p. 1). Id-dokumenti msemmija f'dan it-test jinsabu fuq is-sit web li ġej:

http://ec.europa.eu/economy_finance/about/activities/sgp/main_en.htm.

(2) L-aġġornament ġie sottomess 3 ġimgħat wara l-iskadenza ta' l-1 ta' Diċembru stabbilita fil-kodiċi ta' kondotta.

(3) Fil-15 ta' Frar 2008, il-Prim Ministru Grieg ippreżenta l-pilastri ewlenin tar-riforma maħsuba tal-pensjonijiet lill-Assemblea Ġenerali tal-Parlament.

(4) Il-valutazzjoni tqis b'mod partikolari t-tbassir tal-ħarifa 2007 tas-servizzi tal-Kummissjoni u l-valutazzjoni tal-Kummissjoni tar-rapport ta' l-implimentazzjoni ta' Ottubru 2007 tal-programm ta' riforma nazzjonali.

(5) Minħabba r-reviżjoni 'l fuq reċenti tas-serje Griega ta' PGD b'9,6 % mill-2000 'il quddiem, il-miri ta' l-aġġornament mhumiex direttament komparabbli ma' dawk ta' l-aġġornament preċedenti. Sabiex ikun possibbli tqabbil li jagħmel sens, iċ-ċifri mill-aġġornament preċedenti kkwotati hawnhekk ġew ikkalkulati mill-ġdid biex jiġi kkunsidrat l-effett tad-denominatur introdott bir-reviżjoni tal-PGD.

(6) Dan l-impatt nett ta' darba hu r-riżultat ta' l-għaqda ta' miżuri ta' darba li jkabbru d-defiċit ta' 0,7 ta' punt perċentwali (prinċipalment relatati ma' arretrati lill-baġit ta' l-UE wara r-reviżjoni tal-PGD, iżda wkoll ma' l-infiq relatat man-nirien li seħħew fis-sajf fil-foresti) u miżuri ta' tnaqqis ta' defiċit ta' 0.4 ta' punt perċentwali tal-PGD (ħlasijiet iddifferiti minn banek lill-fondi tal-pensjoni).

(7) ĠU C 70, 27.3.2007, p. 11.

(8) B'mod partikolari, mhumiex ipprovduti n-nefqa ġenerali tal-gvern skond il-funzjoni, is-sostenibbiltà fit-tul tal-finanzi pubbliċi u l-informazzjoni dwar l-iżviluppi tad-dejn (differenzi bejn il-flus kontanti u dovuti, akkumulazzjoni netta ta' l-assi finanzjarji, effetti ta' valutazzjoni u oħrajn, assi finanzjarji likwidi, dejn finanzjarju nett).

(9) B'mod partikolari, it-Taqsima 6 (“Sostenibbiltà fit-tul tal-finanzji pubbliċi”) tipprovdi informazzjoni limitata dwar il-pensjonijiet u tirriferi għat-tbassiriet inklużi fl-aġġornament ta' Diċembru 2002 tal-programm ta' stabbiltà.

(10) L-aġġornament ta' Diċembru 2007 juża l-PGD rivedut uffiċjali (reviżjoni 'l fuq b'9,6 %), skond l-istqarrija għall-istampa ta' l-Eurostat tat-22 ta' Ottubru 2007 u għalhekk mhux komparabbli maċ-ċifri ta' l-aġġornament ta' Diċembru 2006. Sabiex ikun jista' jsir tqabbil sinifikanti, ir-ringieli “PK Diċ 2006 adj.” juru l-miri fl-aġġornament ta' Diċembru 2006 kif ikkalkolati mill-ġdid biex jittieħed kont ta' l-effett ta' denominatur tal-PGD rivedut. It-tbassir tal-ħarifa 2007 tas-servizzi tal-Kummissjoni huwa bbażat fuq stima tal-komponenti tal-PGD rivedut, minħabba n-nuqqas ta' data statistika uffiċjali dwar il-kontijiet Nazzjonali sa l-iskadenza tat-tbassir.

(11) Id-differenzi fil-produzzjoni u l-bilanċi aġġustati ċiklikament skond il-programmi kif ikkalkulati mill-ġdid mis-servizzi tal-Kummissjoni abbażi ta' l-informazzjoni fil-programmi.

(12) Ibbażat fuq it-tkabbir potenzjali stmat ta' 3,9 %, 3,8 % u 3,7 % rispettivament fil-perijodu 2007-2009.

(13) Bilanċ aġġustat ċiklikament bl-esklużjoni ta' miżuri ta' darba u oħrajn temporanji. Miżuri ta' darba u miżuri temporanji oħra huma 0,4 % tal-PGD fl-2006 u 0,3 % fl-2007 u 0,1 % fl-2008, (li naqqsu d-defiċit fl-2006 u fl-2008, iżda li żiedu d-defiċit fl-2007) skond l-iktar programm reċenti u 0,4 % tal-PGD fl-2006 u 0,3 % fl-2007, (li naqqsu d-defiċit fl-2006 u li żiedu d-defiċit fl-2007) skond it-tbassir tal-ħarifa tas-servizzi tal-Kummissjoni.

Sors:

Programm ta' Stabbiltà (PS); It-Tbassir ekonomiku tal-ħarifa 2007 tas-servizzi tal-Kummissjoni (COM); Il-Kalkoli tas-servizzi tal-Kummissjoni